Doložka zlučiteľnosti
návrhu zákona s právom Európskej únie

1. Navrhovateľ zákona:

Vláda Slovenskej republiky.

2. Názov návrhu zákona:

Zákon o  štátnej pokladnici a o zmene a doplnení niektorých zákonov.

3. V práve Európskej únie sú otázky rozpočtu súvisiace so systémom štátnej pokladnice upravené v čl. 104 Zmluvy o založení ES a v Protokole o postupe pri nadmernom deficite.

4. Návrh zákona svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení a svojou problematikou nepatrí ani medzi priority odporúčané v Bielej knihe. Rozpočtová politika je však predmetom aproximácie práva podľa NPAA, Partnerstva pre vstup a screeningu (kapitola č. 29-rozpočet).

5. Charakteristika právnych noriem Európskej únie, ktorými je upravená problematika rozpočtu:

Podľa článku 104 Zmluvy o založení ES členské štáty sa vyhýbajú nadmernému deficitu verejných finančných prostriedkov. Komisia usmerňuje vývoj rozpočtovej situácie a výšku verejného zadĺženia v členských štátoch s cieľom odhaliť hrubé chyby. Skúma najmä dodržiavanie rozpočtovej disciplíny na základe dvoch nasledujúcich kritérií:

a) či pomer plánovaného alebo skutočného deficitu verejných finančných prostriedkov k hrubému domácemu produktu neprekračuje odporúčanú hodnotu, okrem prípadov, ak

- tento pomer podstatne klesol alebo ak sa neustále znižuje a dosahuje úroveň, ktorá sa približuje odporúčanej hodnote, alebo

- alternatívne prekročenie nad odporúčanú hodnotu je len výnimočné a dočasné a tento pomer sa pohybuje tesne pri odporúčanej hodnote;

b) či pomer verejného zadĺženia k hrubému domácemu produktu neprekračuje odporúčanú hodnotu, okrem prípadov, ak sa tento pomer dostatočne znižuje a vyhovujúcim tempom sa približuje odporúčanej hodnote.

Odporúčané hodnoty sú vymedzené v Protokole o postupe pri nadmernom deficite, ktorý je pripojený k tejto zmluve.

Za neprekročenie výšky deficitu verejných rozpočtov sú zodpovedné vlády členských krajín EÚ a preto všetky verejné zdroje majú byť sústredené do systému štátnej pokladnice, aby bola vytvorená možnosť ovplyvniť výšku deficitu rozpočtu.

6. Vyjadrenie stupňa kompatibility s právnou normou EÚ:

Návrh zákona o  štátnej pokladnici a zmene a doplnení niektorých zákonov vychádza z čl. 104 Zmluvy o založení ES.

Systém zriadenia a funkcií štátnej pokladnice sekundárna legislatíva ES/EÚ neupravuje. Funkcie štátnej pokladnice sú v členských štátoch Európskej únie zabezpečované rôznym inštitucionálnym alebo procesným spôsobom. Štátna pokladnica preberá rôzne zodpovednosti v rámci definovaných funkcií v kontexte konkrétnej krajiny, v ktorej sú realizované.

Návrh zákona o  štátnej pokladnici a o zmene a doplnení niektorých zákonov je plne kompatibilný s právom EÚ.

Doložka finančných, ekonomických , environmentálnych vplyvov a vplyvov 
na zamestnanosť

Dopad na štátny rozpočet.

Realizácia tohto zákona vyvolá najmä kapitálové výdavky zo štátneho rozpočtu v celkovej výške približne 1 mld. Sk. Táto potreba je rozpočtovo zabezpečená do roku 2002 takto:

V štátnom rozpočte na rok 2001 je z uvedenej sumy zabezpečená čiastka v objeme 250 mil. Sk z toho na kapitálové výdavky 200 mil. Sk a na bežné výdavky 50 mil. Sk. Súčasne v roku 2001 je možné čerpať prostriedky vo výške 215,5 mil. Sk, ktoré boli časovo posunuté z rozpočtu roku 2000. Celkovo v roku 2001 je na potreby budovania Štátnej pokladnice zabezpečené 415,5 mil. Sk.

V návrhu štátneho rozpočtu na rok 2002 je zapracovaná suma vo výške 400,3 mil. Sk, z toho na kapitálové výdavky 362,0 mil. Sk a na bežné výdavky 38,3 mil. Sk . Súčasne na krytie potrieb sú zabezpečené aj zdroje EÚ a to v sume 175,8 mil. Sk, z toho na kapitálové výdavky 43,9 mil. Sk a na bežné výdavky 131,8 mil. Sk.

Na prevádzku informačného systému štátnej pokladnice odhadujeme ročne bežné výdavky vo výške približne 120 mil. Sk. Túto sumu bude potrebné rozpočtovať až od roku 2004.

V Stratégii budovania systému štátnej pokladnice do roku 2002 bolo vypočítané, že v prípade existencie systému ŠP by v roku 1999 bolo možné ušetriť 1.626 mld. Sk.

Dopad na zamestnanosť.

Na prevádzku Štátnej pokladnice a potreby jej zamestnancov po roku 2002 odhadujeme ročne bežné výdavky vo výške približne 60 mil. Sk. 

Realizácia bude mať dopad na zvýšenie počtu zamestnancov. Predpokladá sa, že v Štátnej pokladnici bude pracovať približne 150 zamestnancov. Z tohto počtu by malo byť približne 60 súčasných zamestnancov MF SR. Bude teda potrebné navýšiť počty zamestnancov rozpočtovej kapitoly MF SR o približne 90 zamestnancov. Predpokladáme, že väčšina z tohto počtu budú súčasní zamestnanci Národnej banky Slovenska, ktorí sú špeciálne vyškolení a zapracovaní na výkon činností súvisiacich s vedením účtov štátneho rozpočtu.

Zvýšenie počtu zamestnancov vyvolá potrebu mzdových prostriedkov v objeme približne 25 mil. Sk po roku 2002. S touto sumou je potrebné uvažovať aj v ďalších rozpočtových rokoch.

Dopad na životné prostredie

Realizácia tohto zákona nemá žiadny dopad na životné prostredie.